Mac Taylor
Detektiv Mac Taylor glavni je lik američke kriminalističke TV-serije CSI: NY. Tumači ga Gary Sinise. Uloga je prvo bila ponuđena Andyju Garciji, a lik se trebao zvati Rick Calucci. Međutim, Garcia je odbio ulogu, a zatim i Ray Liotta, koji je kasnije prihvatio glavnu ulogu u drugoj CBS-ovoj seriji Smith, od koje su snimljene samo 3 epizode. Mac Taylor ima isto prezime kao i drugi lik po kojem je Sinise najpoznatiji - poručnik Dan Taylor iz filma Forrest Gump. U epizodi Fare Game iz 2. sezone jedan čovjek i njegova kćerka recitiraju rečenice iz Steinbeckove knjige O miševima i ljudima (koje izgovaraju George Milton i Lennie Small). Mac im prilazi i govori: "Možda nas ona obojicu pretekne za ulogu". Sinise je 1992. glumio Miltona u filmskoj verziji ove knjige, koju je i režirao.